**Pārskats par Latvijas būvniecības padomes darbu 2014./2015. gadā**

Ekonomikas ministrijā, atbilstoši Ministru kabineta 2014.gada 26.augusta noteikumiem Nr.513 „Latvijas Būvniecības padomes izveidošanas un darbības kārtība”, tika izveidota Latvijas Būvniecības padome (turpmāk tekstā – Padome), kuras personālsastāvs tika apstiprināts ar Ekonomikas ministrijas 2014.gada 10.decembra rīkojumu Nr.239. Padomes sastāvā: Ekonomikas ministrija, Vides aizsardzības un reģionālās attīstības ministrija, Satiksmes ministrija, Izglītības un zinātnes ministrija, Latvijas Pašvaldību savienība, un 15 nevalstiskās un profesionālās organizācijas: Būvmateriālu ražotāju asociācija, Būvniecības attīstības stratēģiskā partnerības, Latvijas Būvnieku asociācija, Latvijas arhitektu savienība, Latvijas būvinženieru savienības, Latvijas Ģeotehniķu savienība, biedrība Latvijas ceļu būvētājs, Latvijas Enerģētiķu un Energobūvnieku asociācija, Latvijas siltuma, gāzes un ūdens tehnoloģijas inženieru savienība, Latvijas Tirdzniecības un Rūpniecības kamera, Ilgtspējīgas Būvniecības padome, Transportbūvju inženieru asociācija, Latvijas Būvkonstrukciju projektētāju asociācija, Building Design and Construction Council, Latvijas Inženierkonsultantu asociācija. Par padomes priekšsēdētāju tika ievēlēta E.Rožulapa (Latvijas arhitektu savienība) un priekšsēdētājas vietnieku N.Grinbergs (Latvijas Būvnieku asociācija). Padomes sēdēs kā konsultants tika pieaicināts Inženierkomunikāciju turētāju sadarbības padomes pārstāvis un novērotāja statusā Latvijas Celtnieku arodbiedrības deleģēts pārstāvis.

 Atskaites periodā notika 12 padomes sēdes, kurās izskatīja plašu, ar būvniecības procesu saistītu jautājumu loku. Padomes sēdēs izskatītie jautājumi:

* būvspeciālistu izglītības un apmācību kvalitāte;
* publiskais iepirkums būvniecībā, jaunā likumprojekta izstrāde;
* būvkomersantu nodeva un tās noteikšanas kārtība;
* būvkomersantu klasifikācijas kritēriju noteikšana un sistēmas izstrāde;
* Eiropas Savienības fondu prioritātes 2014.-2020.gada plānošanas periodam un plānotie ieguldījumi infrastruktūras projektos un būvindustrijā;
* būvniecības speciālistu kompetences novērtēšana un patstāvīgās prakses uzraudzība;
* par ģeodēzisko darbu uzraudzības kārtību būvniecībā;
* solidārās atbildības (līdzatbildība) principu piemērošana būvniecībā;
* civiltiesiskā apdrošināšana būvniecībā;
* Būvniecības valsts kontroles biroja kompetences paplašināšana;
* Būvniecības informatīvā sistēmas pilnveidošana;
* tiesiskā regulējuma un būvniecības stratēģijas izstrāde.

Jautājumu padziļinātai izpētei un priekšlikumu sagatavošanai tika izveidotas 5 darba grupas:

* darba grupa priekšlikumu izstrādāšanu Publiskā iepirkuma likumam;
* darba grupa priekšlikumu izstrādāšanu būvkomersantu nodevas noteikšanai un izlietojumam;
* darba grupa “Ēku būvinženiera profesijas standarta” un apmācību programmas izstrādāšanai;
* darba grupa būvkomersantu klasifikācijas sistēmas izstrādāšanai;
* darba grupa būvniecības stratēģijas/pamatnostādņu izstrādāšanai turpmākajiem pieciem gadiem.

Padome regulāri piedalījās būvniecības procesu regulējošo normatīvo aktu izstrādē un pilnveidošanā, sniedzot atzinumus un izsakot priekšlikumus., tā veicinot sabiedrības un nozares speciālistu līdzdalību būvniecības politikas un normatīvā regulējuma izstrādē.

**Padomes sēdēs izskatītie jautājumi**

**Būvspeciālistu izglītība -** Nozari neapmierina mācību iestāžu beidzēju kvalifikācija. Nepieciešams risināt jautājumu par speciālistu, kam atbilstoši Būvniecības likumā noteiktajam, sertifikāta derīgums beigsies 2020.gada 31.decembrī, tālāk izglītošanu.

1. Izglītības un zinātnes ministrija informēja padomi par iecerēm būvniecības nozares kvalifikācijas sistēmas izveidē un ESF projekta „Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana”. Tika prezentēti Būvniecības nozares ekspertu padomes darba rezultāti (LBP 15.12.2014. sēde prot. Nr.2).
2. Lai informētu par plānoto apmācību programmu piedāvājumu būvspeciālistiem, kuru izglītība neatbilst jaunā Būvniecības likuma noteiktajām prasībām, uz Padomi tika aicināti Latvijas augstskolu un koledžu pārstāvji. Ņemot vērā to, ka nav apkopota informācija par iespējamo apmācāmo speciālistu skaitu, Padome nolemj, ka būvspeciālistu kompetences novērtētājām institūcijām ir jāsagatavo informācija par potenciālo speciālistu skaitu, kam būtu nepieciešams apgūt akadēmisko izglītību, lai atbilstu Būvniecības likumā noteiktajām prasībām. (LBP 15.12.2014. sēde prot. Nr.2 un LBP 19.01.2015. sēde prot. Nr.3).
3. Padome izvērtēja Rīgas Tehniskās universitātes (RTU) būvinženieru apmācību programmu „Būvniecība”, kā arī RTU Būvniecības inženierzinātņu fakultātes (BIF) pasniedzēju sagatavoto informāciju par apmācības procesu un finansējumu (LBP 19.01.2014. sēde prot. Nr.3)

Izvērtējot sniegto informāciju Padome atbalstīja Būvniecības studiju tematiskās jomas izmaksu koeficienta diapazona palielināšanu, par to informējot Izglītības un zinātnes ministriju, kā arī uzdeva Latvijas Būvinženieru savienībai (LBS), sadarbībā ar RTU Būvniecības inženierzinātņu fakultāti izstrādāt priekšlikumus jaunam “Ēku būvinženiera profesijas standartam” un standartam atbilstošu būvinženieru apmācību programmu.

Padome atbalstīja LBS un RTU Būvniecības inženierzinātņu fakultātes speciālistu izstrādāto “Ēku būvinženiera profesijas standarta” projektu un nolēma virzīt tālāk, aicinot izstrādātājus uzņemties atbildību par projekta tālāku virzību (LBP sēdē18.05.2015 prot. Nr.7).

**Publiskais iepirkums –** nozares viedoklis ir, ka neprofesionāli tiek organizētas iepirkumu procedūras valsts un pašvaldību iestādēs un tā rezultātā, izvēloties pretendentus publiskajos iepirkumos būvniecībā, dominē zemākās cenas princips.

Padome uz sēdi aicināja Iepirkumu uzraudzības biroja un Finanšu ministrijas pārstāvjus, lai informētu padomi par Eiropas Savienības par publisko iepirkumu direktīvas (Direktīva 2014/24/ES) ieviešanu Latvijas likumdošanā un jaunā Publiskais iepirkuma likuma izstrādi un izteiktu savus priekšlikumus (LBP 23.02.2015. sēde prot. Nr.4).

Ņemot vērā atšķirīgo iepirkumu procesu, publiskajiem iepirkumiem būvniecībā Padome vērsās Finanšu ministrijas darba grupā Publiskā iepirkuma likumprojekta izstrādei ar priekšlikumu, uz likuma bāzes izstrādāt speciālos MK noteikumus, kuros tiktu iekļauti tikai būvniecības procesam raksturīgi pamatprincipiem un kritēriji.

Padome vienojās izveidot darba grupu, kas sagatavotu priekšlikumus Publiskā iepirkuma likumam un jaunajam likumprojektam un sekotu līdzi jaunā Publiskā iepirkumu likuma izstrādes gaitai. Darba grupu vadīja E.Rožulapa.

Padome atbalstīja Darba grupas izstrādātos priekšlikumus, vērtējuma kritēriju saimnieciski izdevīgākā piedāvājuma noteikšanai, papildināt ar personāla pieredzi, kvalifikāciju, kā arī papildināt ar sociālajiem, darba tiesību un nodokļu aspektiem.

Darba grupa regulāri seko līdzi likumprojekta izstrādes gaitai un informē Padomi, kā arī uzklausa padomes viedokli par diskutējamiem jautājumiem.

**Eiropas Savienības fondu prioritātes 2014.-2020.gada plānošanas periodam un plānotie ieguldījumi infrastruktūras projektos un būvindustrijā**

Padome uzklausīja Ekonomikas ministrijas, Finanšu ministrijas, VARAM, Satiksmes ministrijas un Kultūras ministrijas atbildīgo amatpersonu informāciju par plānotajiem būvdarbiem Eiropas Savienības fondu (ESF) finansējuma ietvaros un finansējumu, kāds atvēlēt būvdarbu veikšanai dažādu atbalsta programmu ietvaros.

Padomes locekļi izteica priekšlikumus, kas balstīti uz iepriekšējā ESF plānošanas periodā novērotajām kļūdām, projektu iesniegumu atlases un realizācijas termiņu noteikšanā būvniecībā. Lai sekotu līdzi ESF finansējuma izlietojumam un savas kompetences ietvaros varētu atbalstīt fondu uzraudzības procesu, Padome deleģēja savu pārstāvi darbam Eiropas Savienības fondu Uzraudzības komitejā. Šim darbam tika izvirzīts G.Miķelsons (Ilgtspējīgas Būvniecības padome).

**Grozījumi MK 25.02.2014. noteikumos Nr.116 "Būvkomersantu reģistrācijas noteikumi" –** nozari neapmierina noteikumos noteiktā būvkomersantu ikgadējās valsts nodevas aprēķināšanas kārtība.

Padome atbalsta nodevas izlietojumu būvniecības normatīvās bāzes sakārtošanai un publiskajiem iepirkumiem būvnormatīvu pārstrādei. Padomei iebilst pret nodevas aprēķināšanas kārtību. Lai pārskatītu būvkomersantu nodevas noteikšanas modeli tika izveidota darba grupa, ko vadīja N.Grinbergs.

Darba grupa izvērtējot kritērijus, pēc kuriem tiek noteikta būvkomersanta nodeva, vienojās izstrādāt alternatīvu būvkomersanta nodevas aprēķināšanas metodi. Šim nolūkam Ekonomikas ministrija izsniedza pieprasītos Būvniecības informatīvajā sistēmā (BIS) pieejamos statistikas datus. Darba grupa ierosina nodevas aprēķināšanai izmantot kopējo apgrozījumu. Veicot pārrēķinu Ekonomikas ministrijas dati liecina, ka aprēķinot nodevu no būvkomersanta kopējā apgrozījuma būvniecībā - 87.1% būvkomersantu nodevas apjoms nemainīsies.

Padome ierosina būvkomersantu ikgadējās nodevas apjomu sasaistīt ar būvkomersantu klasifikāciju.

**Būvkomersantu klasifikācija.**

Padome no diviem Ekonomikas ministrijas piedāvātajiem būvkomersantu klasifikācijas variantiem balsojumā izvēlējās variant, kurā par pamatu ņem būvju dalījumu grupās, atbilstoši Būvniecības likumam un normatīvajam regulējumam, darbības veidam un būvkomersanta darbības rādītājiem. Tika izveidota darba grupa, lai izveidotu būvkomersantu klasifikācijas modeli.

Darba grupa oktobrī tikās divās sanāksmēs, kurās apsprieda kvalifikācijas kritēriju veidu, skaitu un kritēriju robežvērtības. Priekšlikumi par robežvērtību noteikšanu ņemti vērā.

**Dažādi ar būvniecības procesu saistīti jautājumi**

**Būvniecības speciālistu kompetences novērtēšanu un patstāvīgās prakses uzraudzība**

Padome izskatīja un izvērtēja būvspeciālistus kompetences novērtēšanu un patstāvīgās prakses uzraudzības iestāžu, atbilstoši Ministru kabineta noteikumos Nr.610 “Būvspeciālistu kompetences novērtēšanas un patstāvīgās prakses uzraudzības noteikumi” noteiktajam, izstrādāto kompetences novērtēšanas kārtību un eksāmenu tēmas, ko prezentēja. Latvijas arhitektu savienība, Latvijas būvinženieru savienība, Latvijas siltuma, aukstuma, gāzes un ūdens tehnoloģijas inženieru savienība un Latvijas Dzelzceļnieku biedrība. Padome atbalstīja kompetences novērtēšanas iestāžu sagatavoto būvspeciālistu novērtēšanas kārtību.

**Inženierizpēte – ģeodēzija.**

Padome izskatīja Latvijas Kartogrāfu un ģeodēzistu asociācijas rosinātu jautājumu par ģeodēzisko darbu uzraudzības kārtību būvniecībā un nolēma, atbalstīt priekšlikumu turpmāk izsniegtos sertifikātus dalīt, izsniedzot sertifikātu topogrāfijā un ģeodēzijā, kas ļautu veikt inženierizpēti un uzmērīšanu būvniecībā, vienlaikus Padome neatbalstīja ģeodēziskos darbus būvniecībā pārraudzības nodošanu Ekonomikas ministrijai, lai nesadrumstalotu vienas nozares pārraudzību.

**Latvijas Brīvo arodbiedrību savienība par līdzatbildību (solidāro atbildību) būvniecībā**.

Latvijas Brīvo arodbiedrības pārstāvis informēja Padomi par Solidārās atbildības jēdzienu būvniecībā, kas ir visu iesaistīto pušu līdzatbildība par to, lai būvniecībā strādājošie, visā ķēdes posmā sākot no pasūtītāj un ģenerāluzņēmēja, beidzot ar apakšuzņēmējiem, varētu saņemt visas darba līgumā noteiktās garantijas. Padome konceptuāli atbalstīja līdzatbildības principa ieviešanu tiesību aktos, nosakot to visā būvniecības procesā iesaistīto ķēdes garumā: no pasūtītāja līdz apakšuzņēmējam un nosakot ķēdes ierobežošanu samazinot maksimālo apakšuzņēmēju skaitu būvniecībā.

**Civiltiesiskā apdrošināšana būvniecībā.**

Padomes locekļi tikās arLatvijas apdrošinātāju asociācijas pārstāvjiem, lai runātu par neskaidrajiem jautājumiem un principu, kā apdrošināšanas sabiedrības veic apdrošināšanu būvniecībā. Tikšanās laikā vienojās par turpmāku sadarbību un iespēju rīkot tikšanās ar Padomē pārstāvēto organizāciju biedriem.

**Būvniecības valsts kontroles birojs (BVKB)**

Padome aktīvi sekoja BVKB darbam. Uz padomes sēdēm tika aicināts biroja direktors P.Druķis. Padomes locekļi aicināja biroju saskaņot ar nozares organizācijām speciālistu sertifikācijas pamatprincipus būvekspertīzes jomā, sniedza priekšlikumus par Būvniecības valsts kontroles biroja kompetences paplašināšanas nepieciešamību.

**Būvniecības informatīvā sistēma (BIS**

Ņemot vērā nozares pārstāvju interesi par BIS datu bāzēm un iespējām lietot elektronisko sistēmu Ekonomikas ministrija regulāri informēja padomi par BIS aktuālo stāvokli un attīstības perspektīvām, kā arī par tās sniegtajiem pakalpojumiem.

**Tiesiskā regulējuma izstrāde**

Ekonomikas ministrija regulāri informēja Padomi par jaunumiem normatīvās bāzes pilnveidošanā, sagatavotos tiesību aktus izsūtot Padomes locekļiem atzinumu sniegšanai.

Padomē tika diskutēts un balsots par padomes locekļu iesniegtajiem un Ekonomikas ministrijas sagatavotajiem priekšlikumiem izmaiņām normatīvajos aktos.

Izvērtējot pēc būtības, kādi būvnormatīvi ir nozarei paši nepieciešamākie un ko nozare jau ir paveikusi būvnormatīvu pārstrādāšanā, Padome balsojot noteica primāri pārstrādājamos būvnormatīvus, kā pirmos nosakot tos, kas ir saistīti ar būvju drošību, tad tos, kas ir novecojuši, pēc tam tos, kas saistīti ar konstrukciju projektēšanu.

2015.gadā pārstrādāt tos būvnormatīvus, kas saistīti ar ēku drošību:

1. Latvijas būvnormatīvu LBN 005-15 „Inženierizpētes noteikumi būvniecībā”;

2. Latvijas būvnormatīvu LBN 201-15 „Būvju ugunsdrošība”;

3. Apvienot trīs LNB, zem viena nosaukuma: “Ēku lietošanas drošība un vides pieejamība”:

- Latvijas būvnormatīvu LBN 208-15 „Publiskas būves”;

- Latvijas būvnormatīvu LBN 209-09 „Mazstāvu dzīvojamās mājas”;

- Latvijas būvnormatīvu LBN 211-15 „Dzīvojamās ēkas”;

4. Latvijas būvnormatīvu LBN 405-15 „Būvju tehniskā apsekošana”;

5. Iesākt darbu pie Latvijas būvnormatīva LBN 202-15 „Būvprojekta saturs un noformēšana” un pie standartu izstrādāšanas.

2016.gadā pārstrādāt sevišķi novecojušos būvnormatīvus:

1. Turpināt darbu pie Latvijas būvnormatīvu LBN 202-15 „Būvprojekta saturs un noformēšana”;
2. Latvijas būvnormatīvu LBN 221-15 „Ēku iekšējais ūdensvads un kanalizācija”;
3. Latvijas būvnormatīvu LBN 222-15 „Ūdensapgādes būves”;
4. Noteikumi par Latvijas būvnormatīvu LBN 223-15 „Kanalizācijas būves”;
5. Latvijas būvnormatīvu LBN 224-15 „Meliorācijas sistēmas un hidrotehniskās būves”.

 Padome sagatavoja priekšlikumus **Latvijas būvniecības politikas stratēģijai nākamajiem pieciem gadiem**, darba grupā, kura ietilpa V.Birkavs, M.Straume, G.Mikelsons, E.Rožulapa un V.Valgums. Lai izstrādātu rīcības plānu turpmākai darbībai, kā arī apkopot pieejamo informāciju būvniecības stratēģijas izstrādei, tika nolemts veidot kopīgu darba grupu.

**Kopsavilkums**

Latvijas Būvniecības padome pirmajā darba gadā ir izskatījusī plašu jautājumu loku un sevi pierādījusi kā lielisku platformu, kur vienkopus satiekas dažādas būvindustrijā iesaistītās puses un katra no tām var sniegt savu redzējumu par apspriežamajām tēmām vai izvirzīt savu problēmjautājumu. Visu 12 gada laikā notikušo sēžu apmeklējums ir bijis labs, kas liecina par izskatāmo jautājumu nozīmīgumu būvniecības nozares pārstāvjiem. Padomē izskatīti nozarei aktuāli jautājumi:

* izstrādāts ēku būvinženiera profesijas standarta projekts;
* izvērtēta būvniecības speciālistu kompetences novērtēšanas un patstāvīgās prakses uzraudzības iestāžu (LAS, LBS, LSGUTIS, LDzB) izstrādātā kompetences novērtēšanas kārtība un eksāmenu tēmas;
* kopīgi izstrādāti priekšlikumi Publiskā iepirkuma likuma projektam, darba grupa regulāri seko likuma izstrādes gaitai un virza padomes lēmumu, ka publiskajiem iepirkumiem būvniecībā ir nepieciešami savi Ministru kabineta noteikumi;
* darba grupa izstrādāja priekšlikumus alternatīvai būvkomersanta nodevas aprēķināšanas metodei par pamatu ņemot būvkomersanta kopīgo apgrozījumu būvniecībā. Padome nolēma būvkomersantu ikgadējās nodevas apjomu sasaistīt ar būvkomersantu klasifikāciju;
* darba grupa aktīvi uzsāka darbu pie būvkomersantu klasifikācijas sistēmas izstrādāšanas, padomes priekšlikumi par robežvērtību noteikšanu ņemti vērā izstrādājot noteikumu projektu;
* sagatavoti priekšlikumi Būvniecības stratēģijai nākamajiem pieciem gadiem;
* veikts aktīvs darbs pie Būvniecības normatīvā regulējuma izstrādāšanas, noteikti būvnormatīvi, kas būtu pēc būtības jāpārstrādā tuvākajos gados.

Gada laikā Padomē tika izskatīti arī citi ar Būvniecības procesu saistīti jautājumi, ir strādāts pie Būvniecības pamatnostādņu izstrādes. Padome aktīvi sekojusi BIS izveidei, Būvniecības valsts kontroles biroja darbam un izteikusi priekšlikumus biroja darbības uzlabošanai un tālākai attīstībai.

Kopumā padomes darbs tiek vērtēts kā labs, par ko liecināja arī padomes locekļu aptauja.